Document ID: 31996R1526

KOMISSION ASETUS (EY) N:o 1526/96,
annettu 30 päivänä heinäkuuta 1996,
lampaan- ja vuohenlihan tuottajapalkkiota koskevista yksityiskohtaisista soveltamissäännöistä annetun asetuksen (ETY) N:o 2700/93 muuttamisesta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon lampaan- ja vuohenliha-alan yhteisestä markkinajärjestelystä 25 päivänä syyskuuta 1989 annetun neuvoston asetuksen (ETY) N:o 3013/89 (1), sellaisena kuin se on viimeksi muutettuna asetuksella (EY) N:o 1265/95 (2), ja erityisesti sen 5 artiklan 9 kohdan,
ottaa huomioon lampaan- ja vuohenlihan tuottajapalkkion myöntämistä koskevista yleisistä säännöistä 27 päivänä marraskuuta 1990 annetun neuvoston asetuksen (ETY) N:o 3493/90 (3), sellaisena kuin se on viimeksi muutettuna asetuksella (EY) N:o 233/94 (4), ja erityisesti sen 2 artiklan 4 kohdan,
sekä katsoo, että
lampaiden ja vuohien kasvatukselle tietyillä yhteisön epäsuotuisilla alueilla myönnettävästä erityistuesta 14 päivänä toukokuuta 1990 annetussa neuvoston asetuksessa (ETY) N:o 1323/90 (5), sellaisena kuin se on viimeksi muutettuna komission asetuksella (EY) N:o 40/96 (6), myönnetään erityistukea komission direktiivin 75/268/ETY (7), sellaisena kuin se on viimeksi muutettuna direktiivillä 82/786/ETY (8), 3 artiklan 3, 4 ja 5 kohdassa määritellyillä epäsuotuisilla alueilla toimiville tuottajille,
asetuksen (ETY) N:o 3493/90 2 artiklan 2 kohdan säännösten mukaisesti tuottaja voi saada myös edellä mainittua erityistukea, jos vähintään 50 prosenttia hänen koko tilastaan sijaitsee kyseisillä alueilla ja sitä käytetään lampaiden ja vuohien tuotantoon,
asetuksessa (ETY) N:o 1323/90 säädetään erityistuen myöntämisestä samoilla edellytyksillä, jotka koskevat lampaan- ja vuohenlihan tuottajapalkkion myöntämistä; komission asetuksessa (ETY) N:o 2700/93 (9), sellaisena kuin se on viimeksi muutettuna asetuksella (EY) N:o 2946/95 (10), annettuihin lampaan- ja vuohenlihan tuottajapalkkion soveltamista koskeviin yksityiskohtaisiin sääntöihin ei sisälly erityistukea saavia tuottajia koskevia erityisiä säännöksiä,
kokemus on osoittanut, että perusteettoman tuen maksamisen välttämiseksi tuottajille, joiden tilat sijaitsevat vain osittain epäsuotuisilla alueilla, erityistuen valvontaa koskevia voimassa olevia hallinto- ja tarkastusmenettelyjä olisi tiukennettava pinta-alatukihakemusta koskevan ilmoituksen puitteissa siten, kuin tiettyjä yhteisön tukijärjestelmiä koskevasta yhdennetystä hallinto- ja valvontajärjestelmästä (`yhdennetty järjestelmä`) annetussa neuvoston asetuksessa (ETY) N:o 3508/92 (11), sellaisena kuin se on viimeksi muutettuna asetuksella (EY) N:o 3235/94 (12), säädetään; niiden tuottajien osalta, joilta ei edellä mainitun asetuksen mukaisesti edellytetä pinta-alatukea koskevan hakemuksen jättämistä, on varauduttava todistamaan asiakirjoin erityisellä ilmoituksella, että vähintään 50 prosenttia heidän lampaan- ja vuohenlihan tuotantoon käyttämästään maa-alueesta sijaitsee epäsuotuisilla alueilla,
sen vuoksi olisi muutettava asetus (ETY) N:o 2700/93, ja
tässä asetuksessa säädetyt toimenpiteet ovat lampaiden ja vuohien hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Lisätään asetukseen (ETY) N:o 2700/93 artikla seuraavasti:
"1 a artikla
Erityistuen hakeminen tietyillä epäsuotuisilla alueilla [asetus (ETY) N:o 1323/90]
1. Asetuksen (ETY) N:o 1323/90 1 artiklassa säädetyn erityistuen saamiseksi tuottajan, joka täyttää asetuksen (ETY) N:o 3493/90 2 artiklan 2 kohdan toisen alakohdan edellytykset ja:
a) joka lisäksi velvoitetaan ilmoittamaan vuosittain tiettyjä yhteisön tukijärjestelmiä koskevan yhdennetyn hallinto- ja valvontajärjestelmän soveltamista koskevista yksityiskohtaisista säännöistä annetun asetuksen (ETY) N:o 3887/92 4 artiklassa säädetyssä pinta-alatukea koskevassa hakemuksessa maatilansa käytössä oleva maatalousmaa, on ilmoitettava tässä hakemuksessa ne epäsuotuisilla alueilla sijaitsevat viljelylohkot, joita käytetään lampaiden ja/tai vuohien tuotantoon;
b) jota ei velvoiteta esittämään a alakohdassa tarkoitettua ilmoitusta, on esitettävä vuosittain erityinen ilmoitus, jossa tarvittaessa viitataan yhdennetyssä järjestelmässä säädettyjen viljelylohkojen tunnistejärjestelmään. Tässä ilmoituksessa on osoitettava kaikkien tuottajan omistamien, vuokraamien tai jollain tavoin käyttämien maa-alueiden sijainti ja pinta-ala sekä ilmoitettava epäsuotuisilla alueilla sijaitsevat maa-alueet, joita käytetään lampaiden ja/tai vuohien tuotantoon. Jäsenvaltiot voivat määrätä, että tämä erityinen ilmoitus sisältyy uuhi- ja/tai vuohipalkkiohakemukseen.
2. Jäsenvaltion toimivaltainen viranomainen voi pyytää esittämään omistuskirjan, vuokrasopimuksen tai tuottajien välisen kirjallisen järjestelyn sekä tarvittaessa paikallisen tai alueellisen viranomaisen vakuutuksen kyseisen tuottajan käyttöön luovuttamistaan lampaiden ja/tai vuohien tuotantoon käytetyistä maa-alueista. Vakuutuksessa on mainittava tuottajalle myönnetyn maa-alan pinta-ala sekä epäsuotuisilla alueilla sijaitsevat viljelylohkot.
3. Jäsenvaltiot voivat päättää, että myös 1 kohdan b alakohdassa tarkoitetuissa tapauksissa erityinen ilmoitus tehdään pinta-alatukihakemuksen avulla.
4. Jäsenvaltioiden on ilmoitettava komissiolle jokaisena markkinointivuonna ennen 30 päivää kesäkuuta niiden tuottajien lukumäärä ja alueellinen sijainti, joilla on 1 kohdan b alakohdassa tarkoitetun vakuutuksen perusteella oikeus tuottajapalkkioon.
5. Tuottajan pinta-alailmoitus sekä erityinen vakuutus on tarkastettava asetuksen (ETY) N:o 3887/92 6 ja 7 artiklan säännösten mukaisesti. Edellä mainitun menettelyn mukaan tosiasiallisesti määritettyjä pinta-aloja käytetään epäsuotuisalla alueella sijaitsevan lampaiden ja/tai vuohien tuottamiseen käytetyn maatilan käytössä olevan maatalouspinta-alan prosenttiosuuden laskemiseen.
6. Jos edellä mainitut asiakirjat osoittavat, että vähintään 50 prosenttia käytössä olevasta maatalousmaasta sijaitsee epäsuotuisilla alueilla ja että sitä käytetään lampaiden ja/tai vuohien tuottamiseen, mutta määritetty tosiasiallinen prosenttiosuus on vähemmän kuin 50, erityistukea ei makseta ja uuhipalkkiosta vähennetään prosenttiosuus, joka vastaa määritetyn tosiasiallisen prosenttiosuuden ja 50 prosentin välistä erotusta.
Jos kyseessä on kuitenkin tahallisesti tai vakavan laiminlyönnin johdosta tehty väärä ilmoitus:
- asianomainen tuottaja menettää oikeutensa uuhi- ja vuohipalkkiojärjestelmän etuihin kuuluvana markkinointivuonna, ja
- jos väärä ilmoitus on tehty tahallisesti, tuottaja menettää oikeutensa saman palkkiojärjestelmän etuihin seuraavan markkinointivuoden aikana.
Näitä rajoituksia ei sovelleta, jos tuottaja kykenee osoittamaan, että pinta-alan määrittäminen on tarkasti perustunut toimivaltaisen viranomaisen asianmukaisiksi toteamiin tietoihin."
2 artikla
Tämä asetus tulee voimaan seitsemäntenä päivänä sen jälkeen, kun se on julkaistu Euroopan yhteisöjen virallisessa lehdessä.
Sitä sovelletaan hakemuksiin, jotka koskevat markkinointivuoden 1997 ja sitä seuraavien vuosien palkkioita.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 30 päivänä heinäkuuta 1996.

Labels: 10
19
6